*****

ΚΑΝΟΝΙΣΜΟΣ (ΕΟΚ) αριθ. 869/87 ΤΗΣ ΕΠΙΤΡΟΠΗΣ

της 26ης Μαρτίου 1987

για παρέκκλιση από τον κανονισμό (ΕΟΚ) αριθ. 2169/86 που καθορίζει τις λεπτομέρειες ελέγχου και πληρωμής των επιστροφών στην παραγωγή στον τομέα των σιτηρών και του ρυζιού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2),

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς στον τομέα της ορύζης (3), όπως τροποποιήθηκε τελευταία από τον κανονισμό (ΕΟΚ) αριθ. 1449/86 (4),

τον κανονισμό (ΕΟΚ) αριθ. 1009/86 του Συμβουλίου της 25ης Μαρτίου 1986 περί των γενικών κανόνων που εφαρμόζονται στις επιστροφές στην παραγωγή στον τομέα των σιτηρών και του ρυζιού (5), και ιδίως το άρθρο 6,

Εκτιμώντας:

ότι ο κανονισμός (ΕΟΚ) αριθ. 2169/86 της Επιτροπής (6), όπως τροποποιήθηκε από τον κανονισμό (ΕΟΚ) αριθ. 472/87 (7), εξαρτά τη δυνατότητα εκδόσεως του πιστοποιητικού επιστροφής στην παραγωγή από ορισμένες διοικητικές διαδικασίες· ότι σε ορισμένα κράτη μέλη οι διαδικασίες αυτές δεν ευοδώθηκαν πάντοτε έγκαιρα, ιδίως η αρχική έγκριση του παρασκευαστή, η εξακρίβωση των πληροφοριών που πρέπει να παρασχεθούν στην αίτηση του πιστοποιητικού επιστροφής και η σύσταση της εγγυήσεως· ότι ήταν μερικές φορές αδύνατο, λόγω του γεγονότος αυτού, για τις αρμόδιες αρχές να εκδόσουν χωρίς καθυστέρηση το πιστοποιητικό επιστροφής·

ότι, σε ορισμένες περιπτώσεις, η παράλειψη τηρήσεως ορισμένων διατάξεων του κανονισμού (ΕΟΚ) αριθ. 2169/86 δεν ήταν λάθος του παρασκευαστή και θα πρέπει, κατά συνέπεια, να καθιερωθεί μια μεταβατική περίοδος που θα επιτρέπει στους παρασκευαστές, φροντίζοντας οι διοικητικοί έλεγχοι να μπορούν να πραγματοποιηθούν με τρόπο ικανοποιητικό, να επωφελούνται από την επιστροφή στην περίπτωση κατά την οποία το άμυλο μεταποιήθηκε πριν από τη λήψη του πιστοποιητικού· ότι η περίοδος αυτή πρέπει να περιλαμβάνει τους έξι πρώτους μήνες της περιόδου εμπορίας 1986/87·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπή Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Μετά από αίτηση του ενδιαφερόμενου μέρους, έως τις 30 Απριλίου 1987, κατά παρέκκλιση από τον κανονισμό (ΕΟΚ) αριθ. 2169/86, οι αρμόδιες αρχές μπορούν να εκδίδουν τα πιστοποιητικά επιστροφών στην παραγωγή για το άμυλο που μεταποιήθηκε σε εγκεκριμένα προϊόντα μεταξύ της 1ης Ιουλίου και της 31ης Δεκεμβρίου 1986, εάν η αίτηση του πιστοποιητικού ή/και η κατάθεση της εγγύησης έγιναν μετά τη μεταποίηση του αμύλου, υπό τον όρο ότι ο παρασκευαστής μπορεί να προσκομίσει ικανοποιητική απόδειξη που θα επιτρέπει στις αρμόδιες αρχές να πραγματοποιήσουν τον αναγκαίο έλεγχο και ότι θα θα μπορεί να αποδείξει ότι πληροί ένα από τους τρείς όρους που αναφέρονται στην παράγραφο 2.

2. Η παρέκκλιση επεκτείνεται μόνο στους παρασκευαστές:

α) οι οποίοι δεν ήταν σε θέση να συστήσουν την εγγύηση για λόγους ανεξάρτητους από τη θέλησή τους, αλλά πήραν όλα τα μέτρα προκειμένου να συμμορφωθούν με το άρθρο 4 του κανονισμού (ΕΟΚ) αριθ. 2169/86, πριν από τη μεταποίηση του αμύλου, ή

β) των οποίων το όνομα δεν εμφαίνεται στον κατάλογο των εγκεκριμένων παρασκευαστών όπως προβλέπεται στο άρθρο 3 παράγραφος 4 του κανονισμού, αλλά μπορούν να αποδείξουν ότι τήρησαν τις διατάξεις του άρθρου 3 παράγραφοι 1 και 2 του εν λόγω κανονισμού, πριν από τη μεταποίηση του αμύλου, ή

γ) των οποίων το όνομα εμφαίνεται στον κατάλογο των εγκεκριμένων παρασκευαστών όπως προβλέπεται στο άρθρο 3 παράγραφος 4 του κανονισμού, αλλά δεν ήταν σε θέση να συμμορφωθούν με το άρθρο 4 επειδή το κράτος μέλος δεν είχε ορίσει την αρμόδια αρχή.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Μαρτίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 139 της 24. 5. 1986, σ. 29.

(3) ΕΕ αριθ. L 166 της 25. 6. 1976, σ. 3.

(4) ΕΕ αριθ. L 133 της 21. 5. 1986, σ. 1.

(5) ΕΕ αριθ. L 94 της 9. 4. 1986, σ. 6.

(6) ΕΕ αριθ. L 189 της 11. 7. 1986, σ. 12.

(7) ΕΕ αριθ. L 48 της 17. 2. 1987, σ. 12.